Koeryhmän ihmiselle määritellään rahasumma, jonka voi käyttää sosiaali- ja terveyspalveluihin.

Pohjois-Savossa, Vaasassa, Pohjois-Karjalassa, Kainuussa ja Etelä-Karjalassa ryhdytään kokeilemaan ihmisille henkilökohtaista sote-budjettia. Tampere valmistautuu myös kokeiluun tekemällä selvitystutkimusta asiasta ja Keski-Uudellamaalla kokeilu aloitettiin loppuvuodesta. Kokeilut ovat osa laajempaa kansallista palvelusetelikokeilua, jota koordinoidaan sosiaali- ja terveysministeriön kärkihankkeesta.

Henkilökohtainen sote-budjetti (siirryt toiseen palveluun) tarkoittaa sitä, että jokaiselle koeryhmän asiakkaalle tehdään palvelutarpeen selvittämisen tuloksena oma budjetti, jonka hän voi käyttää sosiaali- ja terveyspalveluihin tämän vuoden aikana.

– Savossa koeryhmiin otetaan korkeintaan pari sataa ihmistä, kertoo Ylä-Savon SOTE kuntayhtymän (siirryt toiseen palveluun) toimitusjohtaja Leila Pekkanen.

Pekkasen mukaan ryhmien jäsenet ovat ihmisiä, jotka käyttävät paljon sote-palveluita. Kokeiluun haetaan ihmisiä eri ryhmistä, esimerkiksi ikäihmisiä, vammaisia sekä mielenterveys- ja päihdepalvelujen asiakkaita.

Projektipäällikkö Laura Vuorensola kertoo, että Pohjois-Savossa henkilökohtainen budjetointi painottuu kokeiluvaiheessa sosiaalipalveluihin.

Maija Meikäläinen pääsee valitsemaan itse omat palvelunsa

Esimerkiksi kiuruvetinen 70-vuotias "Maija Meikäläinen" käyttää kotihoidon palveluita 60 tuntia kuukaudessa, käyttää taksia asioimiseen kuusi kertaa kuukaudessa. Maija käy fysioterapiassa kaksi kertaa kuukaudessa. Henkilökohtaisen budjetin tekee palveluntarjoaja eli Ylä-Savon SOTE kuntayhtymä. Kuntayhtymä saa kokeiluvaiheessa palveluihin rahaa Maijan asuinkunnalta.

Maija ja palveluohjaaja katsovat, millaisia palveluita Maija tarvitsee ja kuinka usein. Lisäksi he katsovat, missä Maija haluaa käyttää palvelut. Maijan vuosibudjetti voi olla esimerkiksi 20 000 euroa.

Kun Maija käyttää palveluita, palvelutuottaja laskuttaa palvelun hinnan kunnalta. Maijan ei tarvitse käsitellä lainkaan laskuja tai rahaa.

Maija voi seurata henkilökohtaista budjettiaan tietojärjestelmästä tai hän voi mahdollisesti soittaa palveluohjaajalle ja kysyä budjetistaan.

Jos Maijan budjetti ylittyy, summaan tehdään viilauksia yhdessä palveluohjaajan kanssa.

– Kokeilussa on keskeistä luoda ensin toimiva maakunnallinen toimintamalli henkilökohtaisen budjetin käyttöön. Vasta myöhemmin vuoden 2018 aikana päästään kokeilemaan sitä käytännössä, Ylä-Savon SOTE kuntayhtymän projektipäällikkö Laura Vuorensola sanoo.

– Kokeiluun osallistuminen on vapaaehtoista ja mahdollisuutta tarjotaan osalle sosiaalipalveluiden asiakkaista niissä Pohjois-Savon kunnissa, jotka ovat käytäntöä halukkaita kokeilemaan, Vuorensola jatkaa.

Asiakkaan pystyttävä itse hallitsemaan kukkaron nyörejä

Ajatuksena on, että asiakkaiden palvelut paranisivat, kun jokaisella olisi oma jyvitetty rahasumma käytettäväksi. Lisäksi koeryhmien ihmiset voivat valita käyttävätkö he julkisia vai yksityisiä palveluita.

Sosiaali- ja terveysministeriön hankepäällikkö Vuokko Lehtimäen mukaan kokeiluun valittavilta edellytetään sitä, että asiakas tai hänen läheisensä kykenevät hoitamaan budjettia.

– Budjetin ylittyminen ei pitäisi olla mahdollista, Lehtimäki toteaa.

Lehtimäki sanoo, että kokeiluilla haetaan tietoa valinnanvapauden jatkokehittelyyn, tietojärjestelmien toimivuuteen ja yhteensopivuuteen. Lisäksi ministeriö haluaa tietoa siitä, synnyttääkö toimintamalli uusia palvelutuottajia, miten henkilökohtainen budjetti vaikuttaa asiakkaiden toimintakykyyn ja kuntien talouteen.

Lisätty 5.1.2018 klo 11.41 alaotsikkoon sana koeryhmän.